

Rīgā

Instrukcija Nr. 6

2025. gada 13. februārī (prot. Nr. 5 4. §)

**Kārtība, kādā pašvaldības domes vēlēšanās Latvijas Republikā**

**organizē balsošanu ārpus vēlēšanu apgabala teritorijas**

Izdota saskaņā ar Pašvaldības domes vēlēšanu likuma 32.1 pantu

 **I. Vispārīgais jautājums**

1. Instrukcija nosaka kārtību, kādā organizē balsošanu pašvaldības domes vēlēšanās Latvijas Republikā ārpus vēlēšanu apgabala teritorijas (turpmāk — balsošana).

**II. Pieteikšanās balsošanai**

2. Ne vēlāk kā astoņas dienas pirms vēlēšanu dienas balsošanai var pieteikties, iesniedzot rakstveida iesniegumu par balsošanu savā atrašanās vietā (turpmāk — iesniegums) attiecīgās iestādes administrācijai vai administrācijas pilnvarotajai amatpersonai (turpmāk — administrācija), šāds vēlētājs:

2.1. kurš veselības stāvokļa dēļ atrodas stacionārā ārstniecības iestādē, sociālās aprūpes centrā vai citā iestādē ārpus tā vēlēšanu apgabala teritorijas, kura vēlētāju sarakstā viņš ir reģistrēts;

2.2. kurš atrodas īslaicīgās aizturēšanas vietā ārpus tā vēlēšanu apgabala teritorijas, kura vēlētāju sarakstā viņš ir reģistrēts;

2.3. kuram kā drošības līdzeklis piemērots apcietinājums vai kurš izcieš ar brīvības atņemšanu saistītu sodu ārpus tā vēlēšanu apgabala teritorijas, kura vēlētāju sarakstā viņš ir reģistrēts. Šo personu pieteikšanās balsošanai un balsošanas kārtība ir noteikta Centrālās vēlēšanu komisijas instrukcijā par balsošanu ieslodzījuma vietā pašvaldības domes vēlēšanās.

3. Administrācijas pārstāvis saņemtos iesniegumus ne vēlāk kā piecas dienas pirms vēlēšanu dienas nodod atrašanās vietas pašvaldības vēlēšanu komisijai (turpmāk — atrašanās vietas komisija).

4. Vēlētājs, kurš atrodas ārpus tā vēlēšanu apgabala teritorijas, kura vēlētāju sarakstā viņš ir reģistrēts, un veselības stāvokļa dēļ nevar ierasties vēlēšanu telpās savā vēlēšanu apgabala teritorijā iepriekšējās balsošanas vai vēlēšanu dienā, kā arī šā vēlētāja kopējs ne vēlāk kā piecas dienas pirms vēlēšanas dienas var pieteikties balsošanai, iesniedzot iesniegumu atrašanās vietas komisijai.

5. Pēc iepriekšējās balsošanas un vēlēšanu iecirkņu slēgšanas otrdien atrašanās vietas komisija veic šādas darbības:

5.1. pārliecinās Elektroniskās tiešsaistes vēlētāju reģistrā (turpmāk — ETVR), vai persona, par kuru iesniegts iesniegums, ir vēlētājs un vai persona jau nav nobalsojusi;

5.2. ja atbilstoši ETVR pieejamajai informācijai vēlētājs jau ir nobalsojis, ko apliecinājusi arī tā vēlēšanu iecirkņa komisija, kurā vēlētājs balsojis, iesniegumu nepieņem un par atteikuma iemeslu informē iesniedzēju vai, ja tas nav iespējams, iesniegumā minēto personu;

5.3. ne vēlāk kā līdz pulksten 13 Centrālās vēlēšanu komisijas noteiktā lietojumprogrammā nodod datus par katrā pašvaldībā pieteikto vēlētāju skaitu balsošanai ārpus tā vēlēšanu apgabala teritorijas, kura vēlētāju sarakstā viņš ir reģistrēts.

**III. Balsošana**

6. Balsošanas norisi nodrošina atrašanās vietas komisija vai tās noteikta vēlēšanu iecirkņa komisija.

7. Ja atrašanās vietas komisija deleģējusi balsošanas norises nodrošināšanu noteiktai vai noteiktām vēlēšanu iecirkņa komisijām, tad četras dienas pirms vēlēšanu dienas atrašanās vietas komisija atbilstīgi reģistrēto iesniegumu skaitam vēlēšanu iecirkņu komisijai, kas organizē balsošanu attiecīgajā atrašanās vietā, izsniedz šādus vēlēšanu materiālus:

7.1. balsotāju iesniegumus;

7.2. vēlēšanu zīmju komplektus;

7.3. vēlēšanu aploksnes;

7.4. reģistrācijas aploksnes (apzīmogotas ar atrašanās vietas komisijas zīmogu).

8. Vēlēšanu zīmes, vēlēšanu aploksnes un reģistrācijas aploksnes izsniedz ar rezervi gadījumam, ja tās tiek sabojātas.

9. Vēlēšanu iecirkņa komisijas sekretārs vēlēšanu gaitas žurnāla notikumu sadaļā ieraksta atbilstīgi šīs instrukcijas 7.3. punktam saņemto vēlēšanu aplokšņu skaitu.

10. Ne vēlāk kā trīs dienas pirms vēlēšanām notiek balsošana. Balsošana notiek saskaņā ar Centrālās vēlēšanu komisijas pašvaldības domes vēlēšanu iecirkņa darbības instrukcijā noteikto kārtību balsošanai atrašanās vietā, ciktāl šajā instrukcijā un citos normatīvajos aktos nav noteikts citādi.

11. Atrašanās vietas vai vēlēšanu iecirkņa komisijas priekšsēdētājs izraugās divas personas (atrašanās vietas vai vēlēšanu iecirkņa komisijas locekļi, izpildītāji), kas nodrošinās balsošanas norisi atbilstoši normatīvajiem aktiem šīs instrukcijas 2.1., 2.2. un 4. punktā minētajiem vēlētājiem (turpmāk — vēlētājs), izsniedz tām Centrālās vēlēšanu komisijas pašvaldības domes vēlēšanu iecirkņa darbības instrukcijā noteiktā kārtībā sagatavotu vēlēšanu kasti (turpmāk — aizzīmogota vēlēšanu kaste), balsotāju iesniegumus, balsotāju sarakstu veidlapas, kurās aizpildīta informācija par vēlēšanu apgabalu, vēlēšanu zīmju komplektus, vēlēšanu aploksnes, reģistrācijas aploksnes.

12. Vēlētājus ieraksta atsevišķos balsotāju sarakstos atbilstīgi viņu vēlēšanu apgabalam.

13. Balsošana notiek, izmantojot reģistrācijas aploksni, uz kuras norādīts vēlētāja vārds, uzvārds, kārtas numurs balsotāju sarakstā (veidots no balsotāju saraksta lapas numura un vēlētāja kārtas numura šajā lapā, piemēram, 9/24) un pašvaldība, kuras domes vēlēšanās vēlētājs balso. Reģistrācijas aploksnes met kopīgā aizzīmogotā vēlēšanu kastē.

14. Pēc atgriešanās no balsošanas:

14.1. atrašanās vietas vai vēlēšanu iecirkņa komisijas priekšsēdētājs nekavējoties aizzīmogo kastes spraugu ar drošības plombu;

14.2. atrašanās vietas vai vēlēšanu iecirkņa komisijas sekretārs ieraksta vēlēšanu gaitas žurnālā šādas ziņas:

14.2.1. ziņas par balsošanā pāri palikušām, tai skaitā sabojātām vēlēšanu aploksnēm;

14.2.2. ziņas par laiku, cikos saņemti balsotāju saraksti un vēlēšanu kaste, un vēlētāju skaitu;

14.2.3. vēlēšanu kastes spraugas drošības plombas numuru;

14.2.4. citas vēlēšanu gaitas žurnālā ierakstāmās ziņas atbilstoši atrašanās vietas vai vēlēšanu iecirkņa komisijas locekļu, kas organizē balsošanu atrašanās vietā, sniegtajai informācijai.

15. Pēc balsošanas vēlēšanu iecirkņa komisijas priekšsēdētājs nodrošina nekavējoties vēlēšanu kastes nogādāšanu atrašanās vietas komisijai.

16. Atzīmi ETVR par vēlētāja piedalīšanos vēlēšanās izdara pašvaldības, kuras domes vēlēšanās vēlētājs balso, vēlēšanu komisija (turpmāk — piederības komisija) vai tās izveidota pasta balsošanas iecirkņa komisija, kas skaita no citiem vēlēšanu apgabaliem saņemtās balsis.

**IV. Reģistrācijas aplokšņu sašķirošana**

17. Ar Centrālās vēlēšanu komisijas priekšsēdētāja rīkojumu izveido komisiju, kas nodrošinās reģistrācijas aplokšņu sašķirošanu (turpmāk — šķirošanas komisija).

18. Centrālā vēlēšanu komisija trīs darbdienu laikā no šīs instrukcijas 17. punktā minētā rīkojuma pieņemšanas nosūta elektroniski pašvaldības vēlēšanu komisijām šķirošanas komisijas kontaktinformāciju (kontaktpersona, atrašanās vietas adrese, tālruņa numurs).

19. Reģistrācijas aplokšņu sašķirošanas procesā var piedalīties pilnvaroti novērotāji (turpmāk — novērotājs).

20. Ne vēlāk kā trešajā dienā pirms vēlēšanām šķirošanas komisijas priekšsēdētājs citu komisijas locekļu klātbūtnē aizzīmogo visu pašvaldību vēlēšanu kastes šādā kārtībā:

20.1. pārliecinās, vai vēlēšanu kaste, kurā paredzēts iemest reģistrācijas aploksnes atbilstīgi norādītai pašvaldībai, ir tukša;

20.2. pēc tam vēlēšanu kastes atveramo daļu nostiprina ar numurētām drošības plombām, kuru numurus ieraksta nodošanas un pieņemšanas aktā, ar kuru aizzīmogotā vēlēšanu kaste tiks nodota attiecīgajai pašvaldībai pēc reģistrācijas aplokšņu sašķirošanas;

20.3. ļauj klātesošajiem novērotājiem pārbaudīt un pierakstīt vai nofotografēt vēlēšanu kastes plombu numurus.

21. Atrašanās vietas komisijas loceklis 24 stundu laikā pēc tam, kad beigusies balsošana, nogādā šķirošanas komisijai aizzīmogotu vēlēšanu kasti. Piegādes laiku iepriekš saskaņo ar šķirošanas komisiju.

22. Šķirošanas komisijas loceklis atrašanās komisijas locekļa klātbūtnē atver vēlēšanu kasti un sašķiro reģistrācijas aploksnes atbilstīgi norādītai pašvaldībai, iemetot attiecīgās pašvaldības vēlēšanu kastē. Abi komisijas locekļi paraksta nodošanas un pieņemšanas aktu par reģistrācijas aplokšņu un balsotāju sarakstu nodošanu un atbilstošu sašķirošanu.

23. Piederības komisijas loceklis ne vēlāk kā dienu pirms vēlēšanu dienas šķirošanas komisijā saņem attiecīgās pašvaldības vēlēšanu kasti ar reģistrācijas aploksnēm un balsotāju sarakstus, kuri tiek nodoti ar nodošanas un pieņemšanas aktu.

24. Piederības komisija ne vēlāk kā vēlēšanu dienā līdz pulksten 20.00 nodod aizzīmogoto vēlēšanu kasti komisijai, kas skaitīs no citiem vēlēšanu apgabaliem un balsošanā pa pastu saņemtās balsis. Komisijas, kas skaitīs no citiem vēlēšanu apgabaliem un balsošanā pa pastu saņemtās balsis, šo notikumu ieraksta vēlēšanu gaitas žurnālā.

|  |  |  |
| --- | --- | --- |
| Centrālās vēlēšanu komisijas priekšsēdētājaCentrālās vēlēšanu komisijas sekretārs |  | Kristīne SaulīteRitvars Eglājs |

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU